

**ข้อบังคับมหาวิทยาลัยธรรมศาสตร์**

**ว่าด้วยการจัดตั้งและการแบ่งส่วนงานของมหาวิทยาลัยธรรมศาสตร์ (ฉบับที่ ๗) พ.ศ. ๒๕๖๕**

**...............................................**

โดยที่เป็นการสมควรแก้ไขเพิ่มเติมข้อบังคับมหาวิทยาลัยธรรมศาสตร์ว่าด้วยการจัดตั้งและ  
การแบ่งส่วนงานของมหาวิทยาลัยธรรมศาสตร์

อาศัยอำนาจตามความในมาตรา ๒๓ (๖) ประกอบมาตรา ๙ แห่งพระราชบัญญัติมหาวิทยาลัยธรรมศาสตร์ พ.ศ.๒๕๕๘ สภามหาวิทยาลัยในการประชุมครั้งที่ ๓ / ๒๕๖๕ เมื่อวันที่ ๒๘ มีนาคม พ.ศ. ๒๕๖๕ ออกข้อบังคับไว้ ดังนี้

**ข้อ ๑** ข้อบังคับนี้เรียกว่า “ข้อบังคับมหาวิทยาลัยธรรมศาสตร์ว่าด้วยการจัดตั้งและการแบ่ง  
ส่วนงานของมหาวิทยาลัยธรรมศาสตร์ (ฉบับที่ ๗) พ.ศ. ๒๕๖๕”

**ข้อ ๒** ข้อบังคับนี้ให้ใช้บังคับตั้งแต่วันถัดจากวันประกาศเป็นต้นไป

**ข้อ ๓** ให้ยกเลิก (๕) ของ (ง) และ (๒) ของ (จ) ของข้อ ๔ ของข้อบังคับมหาวิทยาลัยธรรมศาสตร์  
ว่าด้วยการจัดตั้งและการแบ่งส่วนงานของมหาวิทยาลัยธรรมศาสตร์ พ.ศ. ๒๕๕๙

**ข้อ ๔** ให้ยกเลิกข้อ ๑๒ ของข้อบังคับมหาวิทยาลัยธรรมศาสตร์ว่าด้วยการจัดตั้งและการแบ่ง  
ส่วนงานของมหาวิทยาลัยธรรมศาสตร์ พ.ศ. ๒๕๕๙

**ข้อ ๕** ให้ยกเลิกข้อ ๑๐/๔ ของข้อบังคับมหาวิทยาลัยธรรมศาสตร์ว่าด้วยการจัดตั้งและการแบ่ง  
ส่วนงานของมหาวิทยาลัยธรรมศาสตร์ พ.ศ. ๒๕๕๙ ซึ่งแก้ไขเพิ่มเติมโดยของข้อบังคับมหาวิทยาลัยธรรมศาสตร์ว่าด้วยการจัดตั้งและการแบ่งส่วนงานของมหาวิทยาลัยธรรมศาสตร์ (ฉบับที่ ๔) พ.ศ. ๒๕๖๒

**ข้อ ๖** ให้เพิ่มความต่อไปนี้เป็น (๗) และ (๘) ของข้อ ๑๕ ของข้อบังคับมหาวิทยาลัยธรรมศาสตร์  
ว่าด้วยการจัดตั้งและการแบ่งส่วนงานของมหาวิทยาลัยธรรมศาสตร์ พ.ศ. ๒๕๕๙

“(๗) สถาบันวิจัยและให้คำปรึกษาแห่งมหาวิทยาลัยธรรมศาสตร์

(๘) สถาบันสัญญาธรรมศักดิ์เพื่อประชาธิปไตย”

**ข้อ ๗** ให้เพิ่มความต่อไปนี้เป็นข้อ ๑๖/๑ ของข้อบังคับมหาวิทยาลัยธรรมศาสตร์ว่าด้วยการจัดตั้งและการแบ่งส่วนงานของมหาวิทยาลัยธรรมศาสตร์ พ.ศ. ๒๕๕๙

“ข้อ ๑๖/๑ ในสถาบันวิจัยและให้คำปรึกษาแห่งมหาวิทยาลัยธรรมศาสตร์ ให้มีสำนักงานเลขานุการเป็นส่วนงานภายในสถาบัน

อำนาจหน้าที่และการแบ่งหน่วยงานภายในส่วนงานตามวรรคหนึ่ง ให้อธิการบดีโดย  
ความเห็นชอบของสภามหาวิทยาลัยกำหนดโดยออกเป็นประกาศมหาวิทยาลัย”

**ข้อ ๘** ให้เพิ่มความต่อไปนี้เป็นข้อ ๑๖/๒ ของข้อบังคับมหาวิทยาลัยธรรมศาสตร์ว่าด้วยการจัดตั้งและการแบ่งส่วนงานของมหาวิทยาลัยธรรมศาสตร์ พ.ศ. ๒๕๕๙

“ข้อ ๑๖/๒ สถาบันสัญญาธรรมศักดิ์เพื่อประชาธิปไตย ประกอบด้วยส่วนงาน ดังต่อไปนี้

(๑) สำนักงานเลขานุการ

(๒) ศูนย์ประชาธิปไตยและพลเมือง

(๓) ศูนย์ต่อต้านการทุจริตคอร์รัปชันแห่งมหาวิทยาลัยธรรมศาสตร์

(๔) ศูนย์ศึกษาเพื่อการพัฒนาท้องถิ่น

อำนาจหน้าที่และการแบ่งหน่วยงานภายในของส่วนงานตามวรรคหนึ่ง ให้อธิการบดีโดย  
ความเห็นชอบของสภามหาวิทยาลัยกำหนดโดยออกเป็นประกาศมหาวิทยาลัย”

**ข้อ ๙** ให้สำนักงานศูนย์วิจัยและให้คำปรึกษาแห่งมหาวิทยาลัยธรรมศาสตร์เป็นสถาบันวิจัยและให้คำปรึกษาแห่งมหาวิทยาลัยธรรมศาสตร์

ให้โอนบรรดาทรัพย์สิน งบประมาณ และรายได้ ตลอดจนผู้ปฏิบัติงานในมหาวิทยาลัยของสำนักงานศูนย์วิจัยและให้คำปรึกษาแห่งมหาวิทยาลัยธรรมศาสตร์ มาเป็นของสถาบันวิจัยและให้คำปรึกษา  
แห่งมหาวิทยาลัยธรรมศาสตร์

ให้ผู้ดำรงตำแหน่งประธานคณะกรรมการอำนวยการ กรรมการอำนวยการ ผู้อำนวยการ และ  
รองผู้อำนวยการ สำนักงานศูนย์วิจัยและให้คำปรึกษาแห่งมหาวิทยาลัยธรรมศาสตร์ อยู่ก่อนวันที่ข้อบังคับนี้  
มีผลใช้บังคับ เป็นผู้ดำรงตำแหน่งประธานคณะกรรมการอำนวยการ กรรมการอำนวยการ และผู้อำนวยการ สถาบันวิจัยและให้คำปรึกษาแห่งมหาวิทยาลัยธรรมศาสตร์ จนครบวาระการดำรงตำแหน่ง

ให้บรรดากฎ ระเบียบ ข้อบังคับ ที่ใช้บังคับกับสำนักงานศูนย์วิจัยและให้คำปรึกษา  
แห่งมหาวิทยาลัยธรรมศาสตร์ อยู่ก่อนวันที่ข้อบังคับนี้มีผลใช้บังคับ และไม่ขัดต่อข้อบังคับนี้ ให้นำมาใช้กับสถาบัน  
วิจัยและให้คำปรึกษาแห่งมหาวิทยาลัยธรรมศาสตร์โดยอนุโลม

**ข้อ ๑๐** ให้สำนักงานสัญญาธรรมศักดิ์เพื่อประชาธิปไตยเป็นสถาบันสัญญาธรรมศักดิ์  
เพื่อประชาธิปไตย

ให้โอนบรรดาทรัพย์สิน งบประมาณ และรายได้ ตลอดจนผู้ปฏิบัติงานในมหาวิทยาลัยของสำนักงานสัญญาธรรมศักดิ์เพื่อประชาธิปไตย มาเป็นของสถาบันสัญญาธรรมศักดิ์เพื่อประชาธิปไตย

ให้ผู้ดำรงตำแหน่งประธานคณะกรรมการอำนวยการ กรรมการอำนวยการ และผู้อำนวยการ สำนักงานสัญญาธรรมศักดิ์เพื่อประชาธิปไตย ผู้อำนวยการศูนย์ประชาธิปไตยและพลเมือง ผู้อำนวยการศูนย์ต่อต้านการทุจริตคอร์รัปชันแห่งมหาวิทยาลัยธรรมศาสตร์ และผู้อำนวยการศูนย์ศึกษาเพื่อการพัฒนาท้องถิ่น   
อยู่ก่อนวันที่ข้อบังคับนี้มีผลใช้บังคับ เป็นผู้ดำรงตำแหน่งประธานคณะกรรมการอำนวยการ กรรมการอำนวยการ และผู้อำนวยการสถาบันสัญญาธรรมศักดิ์เพื่อประชาธิปไตย ผู้อำนวยการศูนย์ประชาธิปไตยและพลเมือง ผู้อำนวยการศูนย์ต่อต้านการทุจริตคอร์รัปชันแห่งมหาวิทยาลัยธรรมศาสตร์ และผู้อำนวยการศูนย์ศึกษาเพื่อการพัฒนาท้องถิ่น จนครบวาระการดำรงตำแหน่ง

ให้บรรดากฎ ระเบียบ ข้อบังคับ ที่ใช้บังคับกับสำนักงานสัญญาธรรมศักดิ์เพื่อประชาธิปไตย   
อยู่ก่อนวันที่ข้อบังคับนี้มีผลใช้บังคับและไม่ขัดต่อข้อบังคับนี้ ให้นำมาใช้กับสถาบันสัญญาธรรมศักดิ์  
เพื่อประชาธิปไตยโดยอนุโลม

ประกาศ ณ วันที่ ๑๑ เมษายน พ.ศ. ๒๕๖๕

(ศาสตราจารย์พิเศษ นรนิติ เศรษฐบุตร)

นายกสภามหาวิทยาลัย